Kisah Palui: Marga Nyamuk
PALUI laki bini sudah anam tahun hidup bakaluarga, tapi Garbus nang tinggal di sabalah rumah kada suah mandangar ada hual apalagi sampai bakakancangan urat gulu.
“Aku himung banar Lui ai ikam laki bini pina rukun banar,” ujar Garbus.
“Itulah barakat kawin sama-sama handak, artinya kada dipaksa ulih urang tuha,” sahut Palui.
“Biasanya biarpun samasama handak, pasti ada wayah basasarikan atawa bahualan,” ujar Garbus.
“Kalu sual basasarikan pasti ada tapi kami samasama manjaga supaya jangan mangaluar kadangaran urang,” ujar Palui.
“Umpamanya sual napa Lui,” ujar Tulamak batakun.
“Paling-paling kami bahualan karna bacacamburuan, maklum kami masih sama-sama anum, jadi banyak nang mahandaki sahut Palui.
“Kalo sual bacamburuan adalah sual biasa karna itu sifat manusia, camburu tandanya sayang,” ujar Tulamak.
Kada lawas bubuhannya bapapanderan sual camburu dan sual bahualan laki bini, datang Tuhirang sambil mahuhulut Palui.
“Kanapa Lui maka malam samalam ikam kulihat guring di gardu padahal kita kadada lagi kamling?” ujar Tuhirang manakuni Palui.
“Hau, kanapa Lui?” ujar Tulamak umpat batakun.
“Sual halus, sual sepele,” sahut Palui.
“Tadi ikam bapadah kada biasa bahual wan bini, tapi nyatanya kanapa maka ikam guring di gardu sampai kanyamukan?” ujar Garbus.
“Sual sepele marga nyamuk,” balas Palui.
“Kalu cuma gara-gara nyamuk, harusnya kada usah bapisah ranjang segala. Cuba pang kisahakan,” ujar Tuhirang.
“Samalam, imbah tuntung sambahyang maghrib, kami sakaluargaan dudukan di palatar, tamasuk mintuhaku. Karna hari kadap maka banyak banar nyamuk, nginging bunyinya parak talinga.
Karna kada kaburuan maka langsung kutapaki wan tangan. Wayah itu kulihat ada nyamuk nang hinggap di kapala sidin nang longor, mulanya handak kujantik tapi takutan luput kada kana nyamuknya. Imbah kupikirpikir lalu kada jadi kujantik tapi langsung kutapak saling gancangan, sampai mintuhaku takuriak kasakitan.....” ujar palui bakisah.
“Rupanya tapakanku tadi kagancangan sama wan tampilingan hingga sidin bakuriak kasakitan,” ujar Palui. “Nahhh..... marga nyamuk itulah panyababnya, maka aku disuruh sidin bajauh tapaksa guring di gardu,” ujar Palui pina marista.
“Kalo kaya itu bujur hja Palui kada biasa bakalahian wan bini tapi panyababnya adalah tatampiling kapala mintuha,” ujar Garbus mambila Palui.
“Aku sadar ujar Palui, samustinya sayang wan nang anak harus sayang jua abah umanya......” ujar Palui nang sabujurnya inya dasar matan lawas sudah handak banar manampiling mintuhanya nang panyarikan wan ingkin nitu. Sakalinya niatnya dasar katulusan jua. (tam)Source: BPost
Share this Article on :
Label: Kisah Palui
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn eng_Latn bjn_Latn